Regionsudvalgets resolution "Den østrigske koalitionsregering"

(2000/C 156/08)

REGIONSUDVALGET har -

under henvisning til parlamentsvalget i Østrig den 3. oktober 1999 og nedsættelsen af en koalitionsregering mellem ÖVP og FPÖ den 4. februar 2000,

under henvisning til det portugisiske rådsformandskabs erklæring af 31. januar 2000,

under henvisning til Kommissionens erklæring af 1. februar 2000,

under henvisning til Parlamentets beslutning af 3. februar 2000,

under henvisning til den af de to partiformænd undertegnede erklæring "Responsibility for Austria - A Future in the Heart of Europe" (Wien, 3.2.2000),

under henvisning til brev af 7. februar 2000 fra Kommissionens formand Romano Prodi til den nye østrigske forbundskansler,

under henvisning til det forhold, at formanden for FPÖ i sin egenskab af ministerpræsident for delstaten Kärnten har været medlem af Regionsudvalget siden maj 1999, og

i betragtning af følgende:

A. Den Europæiske Union bygger på ønsket om at sikre fred, politisk stabilitet og solidaritet mellem folkene efter 2. Verdenskrig.

B. Traktaten om Den Europæiske Union bygger på respekten for grundrettighederne, således som disse er sikret gennem Den Europæiske Menneskerettighedskonvention og udviklet i medlemsstaternes fælles forfatningsmæssige traditioner.

C. Regionsudvalgets udtalelse af 13. juni 1996 (CdR 156/96 fin)(1) om Kommissionens forslag til Rådets afgørelse "om udpegning af 1997 som Det Europæiske År mod Racisme" og Regionsudvalgets initiativudtalelse af 12. juni 1997 (CdR 80/97 fin)(2) om "Racisme, fremmedhad og antisemitisme".

D. Regionsudvalgets erklæring vedtaget i Graz, Østrig, den 9. november 1998 (CdR 427/98)(3).

E. Regionsudvalget har som det EU-organ, der repræsenterer de lokale og regionale myndigheder, en afgørende rolle at spille med hensyn til fremme af EU-borgerskabet og bør derfor gøre en særlig indsats mod racisme og fremmedhad.

F. De lokale og regionale myndigheder har som det myndighedsniveau, der er tættest på borgerne, en konkret og uerstattelig rolle at spille i denne indsats.

G. De europæiske politiske partiers charter for et ikke-racistisk samfund, vedtaget i Utrecht den 28. februar 1998 - vedtaget følgende resolution.

Regionsudvalget -

1. fordømmer kraftigt enhver form for ekstremisme,

2. beklager, at et parti, som er fortaler for intolerance, fremmedhad, nationalisme og ulighed, deltager i Østrigs regering,

3. fordømmer alle fornærmende og antieuropæiske erklæringer fra medlemmer af FPÖ og især dets formand,

4. nærer frygt for en banalisering af de af dette parti fremførte ideer,

5. vil ganske særligt overvåge overholdelsen af de principper, der er anført i erklæringen "Responsibility for Austria - A Future in the Heart of Europe",

6. opfordrer indtrængende alle demokratiske kræfter i og uden for Østrig, især de lokale og regionale myndigheder, uanset om de er repræsenteret i Regionsudvalget, til at gå sammen om at bekæmpe opfattelser, der strider mod de grundlæggende principper bag Den Europæiske Union, og glæder sig over de mange tilkendegivelser i medlemslandene af tilslutning til de fælles europæiske værdier,

7. opfordrer alle politiske partier til at vise større mod i kampen for en mere åben, gennemsigtig og ærlig politisk kultur på alle beslutningsniveauer i Europa,

8. vil udvise særlig vagtsomhed i sin egen midte over for handlinger og ytringer fra ethvert medlem, som måtte være i strid med EU's grundværdier,

9. understreger, at et godt og tillidsfuldt samarbejde på grundlag af europæiske, demokratiske værdier mellem Østrig og EU er i Europas interesse og tjener den fremadskridende europæiske integration, og at reformerne og fremtidens store udfordringer kræver en fælles indsats,

10. står fast ved, at det er nødvendigt på lokalt, regionalt og nationalt niveau at informere borgerne bedre og således give den europæiske idé en bedre forankring i borgernes daglige liv,

11. understreger regionsudvalgsmedlemmernes særlige rolle som formidlere mellem det europæiske niveau og den politiske hverdag og er parat til at tage sit ansvar i den europæiske integrationsproces i regionerne, byerne og kommunerne og således yde et væsentligt bidrag til Unionens demokratisering, og

12. pålægger sin formand at overgive nærværende resolution til Østrigs præsident og regering, til de lokale og regionale myndigheder i Østrig og på europæisk niveau til Rådet, Kommissionen og Parlamentet.

Bruxelles, den 16. februar 2000.

Jos Chabert

Formand for

Regionsudvalget

(1) EFT C 337 af 11.11.1996, s. 63.

(2) EFT C 244 af 11.8.1997, s. 58.

(3) CdR 369/98 fin. Bilag, EFT C 198 af 14.7.1999, s. 48.